Source: http://dev.dehir.hu/bulvar/nem-zarjak-bortonbe-a-szatirt-aki-debrecen-belvarosaban-maszturbalt/2016/11/24/
Timestamp: 2019-10-22 03:45:18
Document Index: 13743075

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Nem zárják börtönbe a szatírt, aki Debrecen belvárosában maszturbált - Debrecen hírei, debreceni hírek | Debrecen és Hajdú-Bihar megye hírei - Dehir.hu
2019. 10. 22. 05:45:17
Nem zárják börtönbe a szatírt, aki Debrecen belvárosában maszturbált
Szerző: Dehir.hu | info@dehir.hu Közzétéve: 2016.11.24. 13:36	| Frissítve: 2016.11.24. 15:01
Debrecen - A biciklis szatír a Piac utcán és a főtéren is mutogatta nemi szervét, többek között egy 11 éves kislány előtt is önkielégítést végzett. Harmadszor állt bíróság előtt szeméremsértés miatt. 3 évet is kaphatott volna, de csak felfüggesztett börtönre ítélték.
Amint arról beszámoltunk, júliusban elfogtak egy szatírt, aki Debrecen belvárosában nemi szervét mutogatta és önkielégítést végzett. A 40 éves férfi csütörtökön állt majd bíróság, szeméremsértés bűntettével vádolták, a Debreceni Járásbíróság tárgyalta az ügyet.
Rögtön az első tárgyaláson megszületett az ítélet. A férfit egy év 8 hónap börtönbüntetésre ítélték, de öt évre felfüggesztve, azaz nem kell ülnie. A Debreceni Járásbíróság a leghosszabb próbaidő – öt év – mellett döntött. Ha vádlott ez időn belül újra bűncselekményt követ el, és a bíróság szabadságvesztésre ítéli, akkor a most kiszabott börtönbüntetést is le kell töltenie.
Mivel a férfi gyerekek előtt is maszturbált, a Büntető törvénykönyv szerint akár három év letöltendő szabadságvesztéssel is büntethették volna. Olcsón megúszta, ahhoz képest meg végképp, hogy már harmadjára állt bíróság elé szeméremsértés miatt.
Fejes Sándor bíró indoklásában kiemelte: enyhítő körülményként értékelte a bíróság a vádlott egészségi állapotát, illetve beismerő vallomását. Súlyosító körülményként vette azonban figyelembe a vádlott ittas állapota mellett azt, hogy a férfi már harmadjára állt bíróság elé szeméremsértés miatt. A bíróság ezért alkalmazta a lehető leghosszabb próbaidőt. Az öt év arra ösztökélheti a vádlottat, hogy ne jusson eszébe bűnismétlés, hiszen akkor börtönbe kell vonulnia – indokolt a bíró.
Az elsőfokú ítélet nem jogerős. Bár a vádlott és védője tudomásul vette a döntést, az ügyészség súlyosításért fellebbezett.
A vádlott előzetes letartóztatását az ítélethirdetésig rendelték el, ez azonban most megszűnt, mert a felfüggesztett szabadságvesztés mellett az előzetes fenntartására nem érkezett indítvány.